ผู้ว่าธปท.ยันเงินไหลเข้าไม่น่าห่วง
ธปท.ชี้แรงกดดันเงินทุนไหลเข้าและค่าเงินบาทไม่น่าห่วง เหตุเกินดุลชำระเงินไม่สูง
8 พ.ย. 2555

ธปท.ชี้แรงกดดันเงินทุนไหลเข้าและค่าเงินบาทไม่น่าห่วง เหตุเกินดุลชำระเงินไม่สูง
นายประสาร ไตรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า หลังประธานาธิบดีบารัก โอบามา ชนะการเลือกตั้งของสหรัฐ ซึ่งทำให้มีการอัดฉีดเงินเข้าสู่งระบบผ่านมาตรการผ่อนคลายทางการเงิน(คิวอี 3)เดือนละ 4 หมื่นล้านเหรียญสหรัฐต่อไป แต่ธปท.ไม่เป็นห่วงเรื่องเงินทุนเคลื่อนย้ายไหลเข้ามากนัก เนื่องจากขณะนี้ผลตอบแทนการลงทุนของไทยเริ่มน้อยกว่าประเทศอื่นแล้ว เพราะก่อนหน้านี้ปรับขึ้นไปพอสมควรแล้ว บวกกับกลุ่มประเทศฝั่งละตินอเมริกาพยามให้ผลตอบแทนที่ดีกว่าเอเชีย นอกจากนี้ไทยเองก็เกินดุลการชำระเงินไม่ร้อนแรงเหมือนที่ผ่านมา ซึ่งถ้าดูจากดุลบัญชีการค้าก็ลดลง เพราะส่งออกได้น้อยลง 
“สถานการณ์เช่นนี้แรงกดดันเงินทุนไหลเข้าและแรงกดดันเงินบาทแข็งค่าก็น่าจะน้อยลงไปด้วย แต่ยังจำเป็นต้องติดตามดูต่อไปว่าสหรัฐจะมีนโยบายเศรษฐกิจไปทางไหน แต่ก็คาดว่าเศรษฐกิจสหรัฐยังน่าจะเป็นไปตามแนวทางเดิม คือ ยังจำเป็นต้องเร่งกระตุ้นเศรษฐกิจที่ยังไม่ค่อยดีให้ฟื้นตัวดีขึ้นต่อไป”นายประสารกล่าว
นายประสาร กล่าวว่า ไม่ห่วงว่าไทยจะถูกโจมตีค่าเงินบาทเหมือนดอลลาร์ฮ่องกง เพราะไทยมีเครื่องมือในการดูแลอัตราและเปลี่ยนมากกว่าฮ่องกง ขณะเดียวกันมาตรการในการดูแลเงินทุนไหลเข้าออกของไทยก็มีความยืดหยุ่น แต่ในเรื่องนี้เพื่อความไม่ประมาทจะยังคงติดตามดูสถานการณ์อย่างใกล้ชิดต่อไป